钦定古今图书集成/明伦汇编/官常典/第517卷 > 夹谷吾里补
## 钦定古今图书集成/明伦汇编/官常典/第517卷 > 夹谷吾里补

按《金史》本传：“吾里补，暗土浑河人，徙天德。父兀屯，讨
乌春窝谋罕有功。吾里补隶娄室帐下，攻系辽女直，
招降太弯、照三等。从娄室救斡鲁古于威州，败辽兵
于押鲁虎城。辽军营辽水，吾里补五谋克军乘夜击
之，辽兵惊溃，杀获几尽。斡鲁伐高永昌，吾里补以数
骑奋击于辽水之上，复以四十骑伏于津要，遇其候骑，击之，获生口，因尽知永昌虚实。太祖嘉之，赏奴婢
八人。永昌驻军于兔儿陁，先据津要，军不得渡，吾里
补以撒八射杀其先锋二人，永昌众稍却，大军遂渡
辽水。及攻广宁，军帅选勇士先登，吾里补与赤盏、忽
没浑各领所部突入其阵，大军继之，遂拔广宁。太祖
攻临潢，吾里补面被重创，奋击自若，赏以辽宫女二
人。辽王杲已取中京，吾里补以四十骑觇敌，获辽喉
舌人，因知辽主所在。后从都统斡鲁定云中，从宗翰
屯应州。辽军在近境，吾里补以所部击败之。宗望伐
宋，宋安抚使蔡靖诣吾里补降。娄室攻陕西诸郡，往
往复叛，吾里补攻败之，败张浚军于富平，吾里补先
登，睿宗赏以金器、名马，遂以先锋攻兰州，下其城，加
昭武大将军，授世袭猛安，累官孛特本部族节度使。
以老致仕，封芮国公。吾里补多智略，膂力过人，虽甚
老，勇健不少衰。大定初，据贼啸聚，出特鄙关，吾里补
率乡里年少逆击之，贼党遂溃。事闻，赏赉甚厚。大定
二十六年，卒，一百有五岁。